LV Eiropas Savienības Oficiālais Vēstnesis C 212/9

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 212/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“MONTASIO”

EK Nr: IT-PDO-0217-0012-10.03.2006

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums —  Produkta apraksts —  Ģeogrāfiskais apgabals —  Izcelsmes apliecinājums — Ražošanas metode —  Saikne — Marķējums —  Valstus prosības —  Citur ( )

2. Grozījuma(-u) veids:

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Ražošanas metode:

Ir atļauts izmantot no četriem slaukumiem iegūtu pienu.

Atbilstošu piena konservēšanas līdzekļu neesamība, jo īpaši vasarā, veicināja piena saglabāšanai un tā kvalitātes uzlabošanai paredzētu dzesēšanas sistēmu ieviešanu lauku saimniecībās.

Šobrīd tāda sistēma ir ierīkota visās lauku saimniecībās, kas nozīmē, ka sierotavas savāc atdzesētu pienu, kura temperatūra saskaņā ar vispārēju noteikumu ir no + 4 °C līdz + 8 °C (spēkā esošajā specifikācijā paredzētā uzglabāšanas temperatūra). Automātisko dzesēšanas sistēmu ieviešana un vienlaicīga piena kvalitātes uzlabošana šobrīd ļauj izmantot pienu, kas lauku saimniecībās ir iegūts no četriem slaukumiem pēc kārtas, kā arī panākt ievērojamus ietaupījumus laika un izmaksu ziņā.

Ir iekļauts šāds teikums: “Attiecībā uz mikroorganismu celmu saturu 30 °C temperatūrā (x ml) un somatisko šūnu saturu (x ml) izmantojamajam pienam ir jāatbilst 2004. gada 29. aprīļa Regulas (EK) Nr. 853/2004 prasībām”. Iepriekš minētā EK regula aizstāj Direktīvu 92/46/EEK, nosakot stingrākas prasības, savukārt minētā direktīva tika transponēta ar Republikas prezidenta 1997. gada 14. decembra dekrētu Nr. 54 (A pielikuma IV nodaļa), ko pēc tam atcēla.

Ir svītrots nepamatotais un kļūdainais ierobežojums “sierotavas iekšienē”, jo nogatavināšanu var veikt arī atzītās lauku saimniecībās, nevis tikai ražotnē (sierotavā).

Ir mainītas piena sildīšanas un termiskās apstrādes temperatūras. No daudzu gadu laikā uzkrātās pieredzes, jo īpaši saistībā ar trešo organizāciju īstenotajām pārbaudēm, tika secināts, ka noteiktais prasību diapazons ir pārāk ierobežojošs, jo sierotavās izvietoto mērinstrumentu (manuālie vai mehāniskie termometri) rādījumi daļēji atšķīrās no inspektoru izmantoto precīzijas instrumentu rādījumiem. Turklāt atšķirīgo siltuma pārneses ātrumu (tvaiks–varš, tvaiks–tērauds) un no tā izrietošo ķēdes reakciju dēļ bija jāpaplašina divi pārbaudāmo temperatūru diapazoni. Šim palielinājumam nav nekādas īpašas tehniskas nozīmes attiecībā uz recekļa pievienošanas temperatūru atšķirībā no termiskās apstrādes diapazona palielināšanas, kas labvēlīgi ietekmē termofilo pienskābes baktēriju attīstību, ņemot vērā piena atbilstību normām un attiecīgi baktēriju nelielo daudzumu.

Pirmajām 60 nogatavināšanas dienām ir noteikta minimālā temperatūra, jo pētījumā, ko veica par “Montasio” siera aizsardzību atbildīgā grupa kopā ar Tjenas (Thiene) Istituto lattiero-caseario, tika konstatēts, ka pārāk zema temperatūra palēnina siera bioķīmiskos procesus un kavē nepieciešamo mitruma zaudēšanu, kas ir raksturīga “Montasio” siera iezīme. Turklāt līdz trīsdesmitajai nogatavināšanas dienai var ievērot + 8 °C minimālo temperatūru, taču pēc šā termiņa beigām temperatūra ir jāpalielina iepriekš minēto iemeslu dēļ. Nav pamata aizliegt 12 °C temperatūras ierobežojuma pārsniegšanu, savukārt minimālais nogatavināšanas termiņš nav mainīts.

Ir mazliet izmainīta mitruma norma desmitajā nogatavināšanas dienā, ņemot vērā vajadzību ieviest ne vairāk kā 2 % novirzi analītiskajām vērtībām attiecībā uz mitrumu, kuru mēra nogatavināšanas laikā starp desmito un sešdesmito dienu, lai izlīdzinātu nelielas iespējamas mērinstrumentu rādījumu atšķirības. Tāpat arī ir mainīti noteikti rādītāji attiecībā uz produktu, kuru nodod realizācijai patērētājam sešdesmitajā nogatavināšanas dienā, proti, maksimālais mitrums (vienmēr 2 % robežās), rituļa svars un tā diametrs (noteiktas stingrākas prasības). Precizējums attiecas uz 2 % novirzes ieviešanu tāpat kā prasībai, kas tika definēta attiecībā uz paredzēto mitruma rādītāja maksimālo vērtību sešdesmitajā nogatavināšanas dienā. Attiecībā uz rituļa svaru ir paredzēts mazākais atšķirību intervāls, lai nodrošinātu vispilnīgāko realizācijas prasību ievērošanu. Tāpat arī ir precīzāk noteikts diametrs – nav atļauts nodot realizācijai nevienu rituli, kura diametrs ir lielāks par 35 cm.

Siers ir bioloģisks produkts, kuru ietekmē izslaukums, svara zudumi utt., tas ir lielā mērā atkarīgs no sākumposmā izmantotajām izejvielām, kā arī meteoroloģiskajiem un vides apstākļiem utt., tādēļ tika nolemts, ka zinātniskā un tehniskā izpratnē būs daudz pareizāk vienoties par garāko nogatavināšanas termiņu, nevis mākslīgi palielināt analītiskos rādītājus, nodrošinot, ka produkts zaudē tādu ūdens daudzumu, kāds vajadzīgs, lai tas atbilstu prasībām sešdesmitajā nogatavināšanas dienā. Attiecīgi sieru, kuram desmitajā nogatavināšanas dienā ir pārsniegtas noteiktās normas, jebkādu šaubu gadījumā nav atļauts nodot realizācijai līdz sešdesmitajai dienai, kurā ir jāveic analīze, lai pārbaudītu, vai nogatavināšanas laikā reģistrētais svara zudums ir izlīdzinājis rādītāju sākotnējo augstāko vērtību. Ja produkts neatbilst paredzētajai normai, konkrētajai produkcijas partijai nepiešķir izcelsmes apliecinājumu. Tāpat arī sieram, kas sešdesmitajā nogatavināšanas dienā neatbilst noteiktajai mitruma normai, deviņdesmitajā nogatavināšanas dienā pirms “Montasio” nosaukuma piešķiršanas veic galīgo pārbaudi. Ja produkts neatbilst paredzētajai normai, konkrētajai produkcijas partijai nevar izmantot izcelsmes marķējumu.

Ir iekļauta jauna prasība, saskaņā ar kuru sadalīšana gabalos un iepriekšējā iepakošana ir atkarīga no minimālā 60 dienu nogatavināšanas perioda.

3.2. Marķējums:

Informācija, kas attiecas uz produkta apzīmēšanu un noformējumu tā realizācijas brīdī, ir precizēta, iekļaujot detalizētu informāciju. Šis labojums ir nepieciešams, lai sniegtu patērētājam daudz precīzāku informāciju.

Ir atļauts ar ACVN “Montasio” apzīmētajiem siera rituļiem pievienot norādi, pēc kuras tie nepārprotami identificējami kā “kalnu apgabalā ražots produkts”, piestiprinot rituļa sāniem plāksnīti ar norādi “PDM” (“prodotto della montagna” – “kalnu apgabalā ražots produkts”), jo viss piena pārstrādes cikls līdz sešdesmitajai nogatavināšanas dienai notiek reģionā, kuru saskaņā ar spēkā esošajā valsts tiesību aktā noteikto definīciju uzskata par kalniem un kurš ir iekļauts ar ACVN apzīmētā produkta ražošanas apgabalā.

KOPSAVILKUMS

PADOMES REGULA (EK) Nr. 510/2006

“MONTASIO”

EK Nr.: IT-PDO-0217-0012-10.03.2006

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle politiche agricole alimentari e forestali Adrese: Via XX Settembre 20 00187 Roma RM ITALIA Tālr. +39 0646655104 Fakss +39 0646655306 E-pasts: saco7@politicheagricole.gov.it

2. Grupa:

Nosaukums: Consorzio per la tutela del formaggio Montasio Adrese: Vicolo Resia ½ 33030 Codroipo UD ITALIA Tālr. +39 0432905317 Fakss +39 0432912052 E-pasts: info@formaggiomontasio.net Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Siers

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Montasio”

4.2. Apraksts:

Produkts ir no govs piena izgatavots cilindriskas formas siers (vidēji ilgi vai ilgstoši fermentēts) ar taisniem vai gandrīz taisniem sāniem un plakanām vai nedaudz izliektām pamatnēm. “Montasio” siers ir produkts, kuru izgatavo no nepasterizēta piena tikai uz dabisku pienskābes baktēriju ieraugu vai citu atļautu fermentu bāzes. Minimālais nogatavināšanas termiņš ir 60 dienas ar mitruma satura kontroli, veicot mērījumus desmitajā un sešdesmitajā nogatavināšanas dienā. Audzē galvenokārt šādas govju šķirnes: Alpu brūnā, Itālijas sarkanraibā un melnraibā.

Attiecībā uz govju barību papildus graudaugiem, galvenokārt kukurūzai un miežiem, izmanto arī zaļbarību un sauso lopbarību (dažādu augu un lucernas maisījumu), kā arī skābbarību (galvenokārt kukurūzu). Šī barība veido 80 līdz 85 % kopējā daudzuma un to iegūst galvenokārt ražošanas apgabalā. Koncentrātus un lopbarības raušus pārsvarā iepērk no ražošanas apgabalā izvietotiem dzīvnieku barības ražotājiem, kuri galvenokārt izmanto vietējos graudaugus un iepērk izejvielas barības miltu tirgū (soja un lucerna, arī citi pieejamie produkti), kā arī minerālvielu un vitamīnu piedevas.

Sešdesmitajā nogatavināšanas dienā ar ACVN “Montasio” apzīmētajam sieram ir jāatbilst šādiem rādītājiem: maksimālais mitruma saturs nepārsniedz 36,72 %; taukvielu attiecība pret sausnu – vismaz 40 %; svars 6–8 kg; rituļa diametrs no 30 līdz 35 cm diametrā; augstums ne vairāk kā 8 cm; garoza liesa, vienmērīga un elastīga; konsistence blīva un ar nelielu acojumu; krāsa dabiska, iedzeltena; aromāts raksturīgs; garša asa un patīkama.

4.3. Ģeogrāfiskais apgabals:

Ar ACVN “Montasio” apzīmētā siera ražošanas apgabalā ietilpst Friuli-Venēcija Džūlija (Friuli-Venezia Giulia) (visa teritorija). Veneto (Veneto): visa Belluno (Belluno) un Trevizo (Treviso) provinces teritorija, kā arī daļa Padujas (Padova) un Venēcijas (Venezia) provinces teritorijas, ievērojot šādas robežas: “sākot ar Trevīzo un Padujas provinču robežas krustpunktu, pēc tam tālāk pa šīs robežas līniju līdz Serenissima autoceļam. Robežas līnija stiepjas līdz pat autoceļa tiltam pāri Brentas (Brenta) upei un pēc tam pa upes gultni līdz tās grīvai”.

4.4. Izcelsmes apliecinājums:

Visus ražošanas procesa posmus kontrolē, katrā posmā reģistrējot izejmateriālus un gatavo produkciju. Šī kontrole, ka arī reģistrēšana šim nolūkam paredzētajos reģistros, kurus uztur pārbaudes struktūra un kuros reģistrē visus ražošanas procesa dalībniekus, un savlaicīga saražotās produkcijas daudzumu paziņošana pārbaudes struktūrai nodrošina produkta izsekojamību. Pārbaudes struktūra kontrolē visas attiecīgajos reģistros ierakstītās fiziskās vai juridiskās personas.

Prasību kopums attiecas uz sertificētām kūtīm, kuras apzina un pārbauda, izmantojot paraugu ņemšanas sistēmu. ACVN “Montasio” ražošanai paredzētā piena savākšanas izsekojamību nodrošina, kontrolējot un pārbaudot izmantojamos transportlīdzekļus, savākšanas tvertnes lauku saimniecībās un piena termiskās apstrādes sistēmas (“Montasio” sieram paredzēto pienu nav atļauts pasterizēt). Pēc tam saražotos “Montasio” siera rituļus nekavējoties marķē, norādot ražotāja identifikācijas kodu, kā arī izgatavošanas gadu/mēnesi un dienu. Visus saistībā ar “Montasio” ražošanu reģistrētos datus saglabā papīra formātā un vajadzības gadījumā arī elektroniskajos datu nesējos.

Piensaimniecībām, sierotavām un uzņēmumiem, kas nodarbojas tikai ar nogatavināšanu, ir jāatrodas ražošanas apgabalā.

4.5. Ražošanas metode:

Piena ražošanai un pārstrādei, siera “Montasio” nogatavināšanai un marķēšanai ir jānotiek 4.3. apakšpunktā minētā ģeogrāfiskā apgabala teritorijā.

Pēc piena sarecināšanas ar teļa himozīnu recekli kuļ, līdz iegūst graudainu masu rīsa graudiņu lielumā, kuru pēc termiskas apstrādes sāla un nogatavina vidējā vai ilgstošā termiņā. “Montasio” sieru nogatavina ne mazāk kā 60 dienas, pirmajās trīsdesmit dienās – vismaz 8 °C temperatūrā, pēc tam – augstākā temperatūrā.

Visas “Montasio” siera partiju pārvietošanas, kuras notiek pirms 60 dienu nogatavināšanas termiņa beigām, sierotava vai nogatavināšanas uzņēmums reģistrē papīra formātā vai elektroniskos datu nesējos.

4.6. Saikne ar ģeogrāfisko apgabalu:

Dabas faktori ir saistīti ar klimatiskajiem apstākļiem ražošanas apgabalā, kura reljefu veido galvenokārt kalni un priekškalnes, kur vienmēr ir tikušas uzturētas augstkalnu un parastās ganības, ietekmējot piena govīm paredzētās barības kvalitāti.

“Montasio” siers tika iekļauts San Daniele un Udine 1773./1775. g. cenrādī. Tas liecina par “Montasio” laišanu tirdzniecībā un pierāda, ka tas netika ražots tikai vietējām vai pašpatēriņa vajadzībām. Turklāt pēc cenu salīdzināšanas var secināt, ka “Montasio” ir daudz dārgāks nekā citi līdzīgi blakusesošajos apgabalos ražoti sieri. Nav apstrīdams, ka tā pamatā ir šā siera pikantums un garša, kā arī tam raksturīgās iezīmes, proti, tas ir nogatavināts siers ar ilgu glabāšanas termiņu, kuru tādēļ var izmantot par maiņas vai tirdzniecības preci. Ciešo “Montasio” saikni ar ražošanas apgabalu pierāda arī spēcīgais stimuls, kuru šā siera ražošana deva kooperatīvo sabiedrību attīstībai. Ap 1880. gadu Kadorē (Cadore) tika nodibināta pirmā kooperatīvā sabiedrība siera ražošanas nozarē: piena kooperatīvi strauji izplatījās Friuli un Venēcijā un līdz 1915. gadam (Pirmā pasaules kara priekšvakarā) bija izveidotas jau 350 kooperatīvās sabiedrības, kuras nodarbojās ar “Montasio” siera ražošanu un realizāciju.

Vēl vienu saikni ar ACVN “Montasio” ražošanas apgabalu veido “Scuola di Caseificio” skolas nodibināšana Friuli-Venēcijā Džūlijā (Friuli Venezia Giulia) 1925. gadā, kas agrāk sagatavoja siera meistarus, kuri strādāja austrumu Venēcijas un Friuli-Venēcijas Džūlijas sierotavās. Divdesmitajos gados ražošanas apgabals jau atbilda vēlākajos dokumentos noteiktajām robežām.

Sešdesmitajos gados jau pastāvēja vairāk nekā 650 strādājošas sierotavas – “Montasio” siers un tā sevišķā ražošanas tehnoloģija ātri izplatījās Friuli un austrumu Venēcijā gan cilvēka un strukturālo faktoru (piemēram, kooperatīvo sierotavu izveide vai siera meistaru skolas nodibināšana) ietekmē, gan arī pateicoties videi, kurā sākotnēji izplatījās tehnoloģija un bez kuras tās attīstībai nebūtu bijusi tik liela nozīme, kāda tai ir patlaban.

Itālijas austrumdaļai vienmēr ir bijis un joprojām ir raksturīgs liels nokrišņu daudzums pavasarī un rudenī, kas ir labvēlīgs faktors ganībām un graudaugiem (kvieši un mieži), kuri veido slaucamo govju barības pamatu. Tāpat arī jāmin kukurūzas audzēšanas nozīme, jo kukurūzu izmanto barībai gan svaigā veidā, gan arī kā skābbarību. Visbeidzot, šajā apgabalā ir izplatīta arī soja, kuru izmanto kā olbaltumvielu avotu.

Nav noliedzams, ka videi, kurā radās “Montasio” siers, piemīt tā izgatavošanai piemēroti mikrobioloģiskie apstākļi. Patiesībā “Montasio” ir raksturīga termofilas mikrofloras klātbūtne, kas vienmēr ir ļāvusi iegūt vienreizīgu siera produktu, kuru piedāvā svaigā veidā (nogatavināts ne mazāk kā divus mēnešus, senatnē – pat tikai vienu mēnesi) vai nogatavinātu (vairāk nekā 36 mēneši), kura īpašības laika gaitā nepasliktinās, bet tikai mainās tā organoleptiskās iezīmes, smarža un garša, pateicoties tieši baktēriju kopumam, kas dabiskā kārtā atrodas ražošanas apgabala ganībās/pļavās.

To vēl vairāk apliecina “Montasio” salīdzinājums ir augstkalnu sieriem, kurus ražo blakusesošajos apgabalos. Saskaņā ar tradīciju vai vides apstākļu dēļ to pārstrādes process atšķiras atkarībā no iegūstamā siera veida: svaigs siers vai nogatavināts 6 vai 8 mēnešus.

Līdz ar lopkopības tehnoloģiju uzlabošanu, audzējamo kultūru racionalizāciju un daudz higiēniskāku slaukšanas metožu ieviešanu pienu tagad bagātina tikai ar tādiem siera mikroorganismiem, kas der “Montasio” ražošanai. Tādēļ pienu bagātina ar pienskābes baktēriju ieraugiem (kuros ir daudz koku (lodveida baktērijas) un maz nūjiņu), kurus izgatavo no ražošanas apgabalā iegūta piena, savukārt blakusesošajos apgabalos izmanto piena sūkalas (kurās ir daudz nūjiņu).

4.7. Pārbaudes struktūra:

Nosaukums: CSQA Certificazioni srl Adrese: Via San Gaetano 74 36016 Thiene VI ITALIA Tālr. +39 0445313011 Fakss +39 0445313070 E-pasts: csqa@csqa.it

4.8. Marķējums:

Produktu apzīmē ar noteiktas formas izcelsmes marķējumu, norādot ražotāja kodu, provinces emblēmu un izgatavošanas datumu. Ar ACVN “Montasio” apzīmētā siera izcelsmes marķējumu veido savstarpēji apgrieztas diagonālas norādes “Montasio” uz rituļa sāniem (1. attēls).

Šo izcelsmes marķējumu pievieno visu saistīto vai nesaistīto lauku saimniecību produkcijai ar noteikumu, ka produkcija ir iegūta, ievērojot ražošanas specifikāciju.

1. attēls

Nosaukuma logotipu veido stilizēts lielais “M” burts, zem kura atrodas uzraksts “Montasio”.

2. attēls

Ņemot vērā, ka viss ražošanas process, tostarp piena ieguve līdz pat nogatavināšanai vismaz 60 dienas, notiek kalnu apgabalos un to, ka spēkā esošajā valsts tiesību aktā noteikta definīcija, kurā iekļauts arī ar ACVN “Montasio” apzīmētā produkta ražošanas apgabala nosaukums, siera etiķetē var iekļaut arī norādi “kalnu apgabalā ražots produkts”. Šajā nolūkā rituļa sānos pievieno plāksnīti ar norādi “PDM”, kas ir saīsinājums no nosaukuma “kalnu apgabalā ražots produkts” (“prodotto della montagna”).

Ar ACVN “Montasio” apzīmētajam sieram, kas ir nogatavināts vairāk par 100 dienām, “Montasio” siera aizsardzības apvienība (Consorzio per la Tutela del Formaggio Montasio) pēc visu saistīto vai nesaistīto ražotāju lūguma var pievienot īpašu nosaukuma logotipu (2. attēls) tam paredzētā vietā rituļa sānos, pirms tam veicot atbilstošu pārbaudi.

(1) OV L 93, 31.3.2006., 12. lpp.